CELEX: 62017TN0452
Language: el
Date: 2017-07-20 00:00:00
Title: Υπόθεση T-452/17: Προσφυγή της 20ής Ιουλίου 2017 — TL κατά ΕΕΠΔ

16.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 347/28
            
         Προσφυγή της 20ής Ιουλίου 2017 — TL κατά ΕΕΠΔ
   (Υπόθεση T-452/17)
   (2017/C 347/37)
   Γλώσσα διαδικασίας: η γαλλική
   
      Διάδικοι
   
   
      Προσφεύγων: TL (εκπρόσωποι: T. Léonard και M. Cock, δικηγόροι)
   
      Καθού: Ευρωπαίος Επόπτης Προστασίας Δεδομένων
   
      Αιτήματα
   
   Ο προσφεύγων ζητεί από το Γενικό Δικαστήριο:
   
               —
            
            
               να διαπιστώσει ότι, απορρίπτοντας την ένσταση με την αιτιολογία ότι αποτελούσε αίτηση επανεξετάσεως και μη αντικρούοντας τα επιχειρήματα του υποβάλλοντος την ένσταση, η απόφαση του Ευρωπαίου Επόπτη Προστασίας Δεδομένων (στο εξής: ΕΕΠΔ) της 16ης Μαΐου 2017 περί απορρίψεως του αιτήματος ανωνυμίας της αποφάσεως [εμπιστευτικού χαρακτήρα] (1) και των ιστοσελίδων που περιέχουν δεδομένα προσωπικού χαρακτήρα, παραβαίνει:
               
                           —
                        
                        
                           το άρθρο 46, στοιχείο α', του κανονισμού (ΕΚ) 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ 2001, L 8, σ. 1) καθώς και τα άρθρα 33 και 34, παράγραφος 1, της αποφάσεως 2013/504/ΕΕ του Ευρωπαίου Επόπτη Προστασίας Δεδομένων, της 17ης Δεκεμβρίου 2012, για την έκδοση εσωτερικού κανονισμού (ΕΕ 2013, L 273, σ. 41), τα οποία θεσπίστηκαν κατ’ εφαρμογήν του εν λόγω άρθρου 46, στοιχείο α', το οποίο αναθέτει στον ΕΕΠΔ το καθήκον να εξετάζει τις ενστάσεις και να ενημερώνει το υποκείμενο των δεδομένων για τα αποτελέσματα της έρευνάς του·
                        
                     
                           —
                        
                        
                           το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, το οποίο επιβάλλει στα θεσμικά και λοιπά όργανα και οργανισμούς της Ένωσης τη γενική υποχρέωση αιτιολογήσεως·
                        
                     
         
               —
            
            
               να διαπιστώσει ότι, κρίνοντας τον ΕΕΠΔ αναρμόδιο να εξετάσει την ένσταση του προσφεύγοντος, η προσβαλλόμενη απόφαση παραβαίνει το άρθρο 46, στοιχείο γ', του κανονισμού (ΕΚ) 45/2001, ερμηνευόμενο υπό το πρίσμα του άρθρου 8, παράγραφος 3, του Χάρτη των Θεμελιωδών Δικαιωμάτων της Ευρωπαϊκής Ένωσης·
            
         κατά συνέπεια:
   
               —
            
            
               να κρίνει άκυρη την προσβαλλόμενη απόφαση·
            
         
               —
            
            
               να καταδικάσει τον ΕΕΠΔ στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής του, ο προσφεύγων προβάλλει δύο λόγους.
   
               1.
            
            
               Ο πρώτος λόγος αντλείται από τη μη εξέταση εκ μέρους του ΕΕΠΔ της ενστάσεως που ο προσφεύγων υπέβαλε ενώπιόν του. Απορρίπτοντας την ένσταση με την αιτιολογία ότι συνιστούσε αίτηση επανεξετάσεως και μη αντικρούοντας τα επιχειρήματα που προέβαλε ο προσφεύγων προς στήριξη του αιτήματός του ανωνυμίας, η προσβαλλόμενη απόφαση παραβαίνει, κατά την άποψή του, το άρθρο 46, στοιχείο α', του κανονισμού (ΕΚ) 45/2001, το οποίο αναθέτει στον ΕΕΠΔ το καθήκον εξετάσεως των ενστάσεων και ενημερώσεως του υποκειμένου των δεδομένων για τα αποτελέσματα της έρευνάς του, καθώς και τα άρθρα 33 και 34, παράγραφος 1, της αποφάσεως 2013/504/ΕΕ του Ευρωπαίου Επόπτη Προστασίας Δεδομένων της 17ης Δεκεμβρίου 2012 για την έκδοση εσωτερικού κανονισμού, τα οποία θεσπίστηκαν κατ’ εφαρμογήν του εν λόγω άρθρου 46, στοιχείο α', δυνάμει των οποίων ο ΕΕΠΔ εξετάζει τις ενστάσεις και ενημερώνει τον υποβάλλοντα σχετικά με το αποτέλεσμα της ενστάσεως και τα λαμβανόμενα μέτρα. Κατά τον προσφεύγοντα, ο ΕΕΠΔ δεν εξέτασε την ένσταση διότι την χαρακτήρισε εσφαλμένως ως αίτηση επανεξετάσεως. Περαιτέρω, η προσβαλλόμενη απόφαση παραβαίνει το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, το οποίο επιβάλλει στα θεσμικά και λοιπά όργανα και οργανισμούς της Ένωσης τη γενική υποχρέωση αιτιολογήσεως.
            
         
               2.
            
            
               Ο δεύτερος λόγος αντλείται από παράβαση του άρθρου 46, στοιχείο γ', του κανονισμού (ΕΚ) 45/2001, ερμηνευομένου υπό το πρίσμα του άρθρου 8, παράγραφος 3, του Χάρτη των Θεμελιωδών Δικαιωμάτων της Ευρωπαϊκής Ένωσης, διότι ο ΕΕΠΔ έκρινε εσφαλμένως ότι δεν ήταν αρμόδιος να εξετάσει την ένσταση του προσφεύγοντος.
            
         
      (1)  Μη δημοσιοποιούμενα εμπιστευτικά στοιχεία.